ส่วนที่ 1

ข้อมูลสรุป (Executive Summary)

บริษัท อารียา พรอพเพอร์ตี้ จำกัด (มหาชน) (บริษัท) เดิมชื่อ บริษัท อารียาค้าวัสดุ จำกัด
ก่อตั้งเมื่อวันที่
20 มกราคม 2543
โดยเริ่มจากการประกอบธุรกิจรับจ้างสร้างบ้านบนที่ดินที่เป็นกรรมสิทธิ์ของบุคคลอื่น
และได้พัฒนามาเป็นธุรกิจอสังหาริมทรัพย์โดยดำเนินการพัฒนาที่ดินเพื่อขายเป็นที่ดินจัดสรรพร้อมบ้านภายใต้กลยุทธ์โอนที่ดินให้ลูกค้าหลังจากที่ลูกค้าชำระค่าที่ดินครบถ้วน
จากนั้นจึงรับจ้างปลูกสร้างบ้านให้ลูกค้า โดยบริษัทยึดถือภารกิจหรือสโลแกนที่ว่า
“ผู้นำบ้านเดี่ยวในเมือง” ซึ่งโครงการทั้งหมดจะตั้งอยู่บริเวณใจกลางเมือง นั่นคือ
ที่ตั้งโครงการบ้านเดี่ยวของบริษัทจะอยู่ห่างจากระบบขนส่งมวลชนต่าง ๆ ไม่เกิน 2 กิโลเมตร
และโครงการต่าง ๆ ดำเนินงานภายใต้ชื่อ
“อารียา” ในปี 2545 บริษัทได้เริ่มดำเนินโครงการอารียาชบา
ซึ่งเป็นโครงการขายที่ดินพร้อมบ้านจัดสรรโครงการแรก
ต่อมาได้มีการเปิดตัวโครงการเพิ่มอีกหลายโครงการ นอกจากนี้ในปี 2548
บริษัทได้เปิดโครงการทาวน์เฮาส์ใหม่ 2 โครงการ
ซึ่งตั้งอยู่ในทำเลกลางเมืองเช่นเดียวกับบ้านเดี่ยว

ปัจจุบันบริษัทดำเนินโครงการขายที่ดินพร้อมบ้านจัดสรรและโครงการทาวน์เฮาส์รวมทั้งสิ้น 8
โครงการ ได้แก่ โครงการสวนา 1 โครงการชบา Exclusive โครงการสวนา 3
โครงการคาซา (รัชดา) โครงการบุษบา โครงการเมทโทร-เกษตร โครงการแมนดารีนา-รัชดา
และโครงการโมวา-เกษตร โดยคิดเป็นมูลค่าขายรวมทั้งสิ้น 4,077 ล้านบาท

กลยุทธ์ที่บริษัทใช้ดำเนินธุรกิจข้างต้น เกิดขึ้นหลังจากเหตุการณ์วิกฤตเศรษฐกิจในปี 2540
ผู้ซื้อบ้านขาดความมั่นใจในการซื้อบ้านจัดสรรพร้อมที่ดิน
เนื่องมาจากชำระเงินดาวน์ครบแล้วแต่ไม่สามารถรับโอนกรรมสิทธิ์ที่ดินและรับมอบบ้านได้
บริษัทจึงได้ดำเนินนโยบายให้ลูกค้าสามารถรับโอนที่ดินได้หลังจากที่ลูกค้าได้ชำระค่าที่ดินเรียบร้อยแล้ว
หลังจากนั้น จึงสร้างบ้านและส่งมอบบ้านให้กับลูกค้า
กลยุทธ์นี้ได้สร้างความเชื่อมั่นให้ลูกค้าได้เป็นอย่างมาก
โดยการที่บริษัทโอนที่ดินให้ลูกค้าก่อนทำให้บริษัทใช้เงินลงทุนในโครงการแต่ละโครงการไม่มาก
และระยะเวลาของโครงการจะสั้นกว่าโครงการที่ขายบ้านสำเร็จรูปพร้อมที่ดิน
ส่วนในแง่มุมของลูกค้าก็จะได้กรรมสิทธิ์ในที่ดินรวดเร็วกว่า การซื้อที่ดินและบ้านสร้างเสร็จพร้อมขาย

บริษัทมีจุดเด่นในการพัฒนาโครงการที่แตกต่างจากผู้ประกอบการรายอื่น ดังนี้

1. ทำเลที่ตั้งของโครงการจะอยู่ใกล้ระบบขนส่งมวลชนต่าง ๆ
หรืออยู่ห่างจากระบบขนส่งมวลชนไม่เกิน 2 กิโลเมตร เช่น สถานีรถไฟฟ้า สถานีรถไฟฟ้าใต้ดิน
และทางด่วน ซึ่งสามารถเดินทางเข้าสู่ศูนย์ธุรกิจได้สะดวกรวดเร็ว
สังคมและสิ่งแวดล้อมบริเวณโดยรอบโครงการเหมาะแก่การอยู่อาศัย

2. บริษัทมีการสร้างความแตกต่างให้กับผลิตภัณฑ์ของตนเอง
โดยการสร้างสรรแบบบ้านให้โดดเด่นมีเอกลักษณ์เฉพาะตัว โดยใช้รูปแบบสไตล์ Oriental
เป็นหลัก และจะเน้นความสะดวกสบายให้ลูกค้า เช่น
เพดานของบ้านจะค่อนข้างสูงกว่าเพดานของบ้านจัดสรรทั่ว ๆ ไป ซึ่งบ้านจัดสรรทั่วไป
เพดานสูงประมาณ 2.4-2.6 เมตร ส่วนบ้านของอารียาเพดานสูงประมาณ 2.7-3.0 เมตร
เป็นต้น

3. ในส่วนของการรับจ้างปลูกสร้างบ้านให้ลูกค้านั้น
ลูกค้าจะได้ประโยชน์จากการที่สามารถเลือกใช้วัสดุตกแต่งได้เอง
รวมทั้งสามารถดัดแปลงแบบบ้านได้ตามสมควร นอกจากนี้
ในการก่อสร้างแต่ละขั้นตอนลูกค้าของทางบริษัทสามารถเห็นความคืบหน้าของงานก่อสร้างทุกขั้นตอน
ทำให้มั่นใจในคุณภาพของงานก่อสร้างได้

สำหรับการรับรู้รายได้ของบริษัท
บริษัทจะรับรู้รายได้ในส่วนของการรับจ้างปลูกสร้างบ้านตามสัดส่วนของงานที่ทำเสร็จ
และในส่วนของรายได้จากการขายที่ดินและบ้านซึ่งเสร็จสมบูรณ์และมีไว้พร้อมขาย
บริษัทจะรับรู้รายได้เมื่อได้รับชำระค่าที่ดินและบ้านครบถ้วนตามสัญญา
และโอนกรรมสิทธิ์ให้กับผู้ซื้อแล้ว

ในปี 2547 บริษัทมีรายได้รวมทั้งสิ้น 1,789 ล้านบาท เป็นรายได้จากการขายที่ดินและบ้าน 1,032
ล้านบาท และรายได้จากการรับจ้างสร้างบ้าน 743 ล้านบาท ส่วนปี 2548 บริษัทมีรายได้รวม 977
ล้านบาท เป็นรายได้จากการขายที่ดินและบ้าน 638 ล้านบาท
และรายได้จากการรับจ้างปลูกสร้างบ้าน 326 ล้านบาท
ซึ่งจากการที่รายได้รวมลดลงดังกล่าวทำให้กำไรสุทธิลดลงจาก 179 ล้านบาท ในปี 2547 เป็น 9
ล้านบาทในปี 2548 ลดลง 95.12%
สาเหตุที่ทำให้รายได้ลดลงเนื่องจากผลของปัจจัยเชิงลบของเศรษฐกิจโดยรวม
ซึ่งมีผลทำให้ผู้บริโภคชะลอการตัดสินใจในการซื้อบ้านที่มีระดับราคาค่อนข้างสูง
โดยที่สินค้าของบริษัทส่วนใหญ่เป็นสินค้าที่มีช่วงระดับราคาค่อนข้างสูง
จึงได้รับผลกระทบจากการชะลอการตัดสินใจของผู้บริโภค
อย่างไรก็ตามบริษัทมีการเพิ่มผลิตภัณฑ์ที่สามารถครอบคลุมกลุ่มลูกค้าเป้าหมายได้มากขึ้น
โดยการเปิดตัวทาวน์เฮาส์โครงการอารียา โมวา-เกษตร และโครงการอารียา แมนดารีนา-รัชดา
โครงการดังกล่าวมีระดับราคาบ้านเฉลี่ยต่ำกว่าบ้านเดี่ยวของบริษัท
โดยปัจจุบันโครงการทั้งสองมีผู้จองซื้อแล้ว และโครงการโมวา-เกษตร
ได้เริ่มโอนกรรมสิทธิ์ให้กับลูกค้าได้แล้วบางส่วน
คาดว่าโดยส่วนใหญ่จะสามารถโอนกรรมสิทธิ์ให้กับลูกค้าได้ในปี 2549